Afanasi Nikitin

**Afanasi Nikitin** (&nbsp;? -1472&nbsp;) ~ rossiaf vestasik va Asia.

Afanasi Nikitin (&nbsp;rossiavon Афана́сий Ники́тин&nbsp;) tiyir rossiaf parloesik is vestasik is sutesik, xanton ice Tver lentrone Moskva.

To taneaf grupeyen europik kallakiyis va India (&nbsp;Barata&nbsp;) kan vawa tiyir. Inafa koyara koe neva vergumveltaf gu "&nbsp;*Koyara kaik baroya bira*&nbsp;" zo pimtar.

## Inafa koyara
Koyara ke Afanasi Nikitin bak 1466 tozuwer. Dolekik va Tver kene Volga bost bulur aze va Kaspa bira vanlapir. Me gruper da inafa koyara va tevda di tiskir ise da kal India di lakir.

Mukotap ke Nikitin tir lapira kal Cirvan gazaxo talte Kaspa bira, koe noeltafa Dagestana. Batenide va Volga kal artexo vatitlapir. Bal koyara, poke Astraxan gan Tatar tcordik zo elaker nume va kotafa kiewega drasur nume ant di djukustuvur. Bam va Irana kal Ormuz molt kene Persa bira remlakir lize van India va int kototar. Arti balemka va Diu molt kene taltefa krimta ke India artlakir. Azon kal Chaul widava geon totar. Sidaf zalor va in kal Dekan gola azon star. Vile izva is sanelia, Dekan gola tir amidapafa gu azekapa ke Valentexo lize konako ginaxo va kotrafa donarira va Dekan gola meviele lajuruldayad.

## Inafa neva
Afanasi Nikitin va intyona stuva koe negapa vergumveltkirafa gu Koyara kaik baroya bira (&nbsp;rossiavon *Хождение за три моря*&nbsp;) (&nbsp;Kaspa Bira az India Welfa az Tcerna Bira&nbsp;) remlapiyina dim Rossia munester.

Koe neva, va kazafa kerdela ke koyara dun guzekar. Afanasi Nikitin va rundapa gu giva icde warzera ropomasa va rossiaf dolekik djuriwetes va in isu moortera vanzilir. Va yoni abrotcifi luzki gu duga ke jandera is anuluca ke sinka ektudar. Koe inyona nega va vagefa lida ke yona indiikya destar, i ke ayikya mebesasa va taka is ast. Dere kareizur da sina va jontik pintik ginazbad. Gan seltafa amidacapa zo pedrar, moekote iste India, trabe koe Bahmani gazaxo : tawadayik tid copapaf solve oluik tid kulapaf is akenaf. Sultan gazik va woepes fuzodesikeem dem konaka decita. Inafa berma tigisa koe Bidar tir «&nbsp;*ribiegafa, dem kotlize wizbuxa is moava ; bet rapor tir balumayan is zikeyen kum moava*&nbsp;».

## Inafa jonvielera koe India
In toldon is ackuon zavzagir ise koe Junnar widava tice meftava jonvieler. Gu vema is lida ke irubasikeem va int adre tudarsar. Junnar tir widava ke utca ke Pune koe Maharashtra. Tawa aname Junnar tir bodapafa isen zaday is dent is botada lokon zo midud.

## Inafa alka
Larde koe patecta anton ksubesa va indiafa alka iku islamevafa tigir, Afanasi Nikitin va int is folixa govenuer. Ergayen, belison va kristevaf krent va dili co djudimtrasir, voxen inyona blikeraneva is jara dem alkafa jora miwasa va vrebafa djolera do kiewega gan tcordik al zo dubieyed. Va migureem is alkaf rieteem ke xinduevik is islamevik adre dulaper. Tere zolter da bata alka me tid amidapafa gu tela inafa. In sedme kristevafa miga bak Ramadan aksat miledjon gu islamevikeem gigetiner. Soe nuer kase mana godelinda gu lizukafa alka me fu vaon tuponkar. Vol djukudeweldur neke zo plataeper.

Dimlapison va Rossia, Nikitin va Masqat koe Araba az Somalia az Trabzon koe Turka worar aze va Ebeltafa Bira remlapir aze ko Feodosia koe Krima mosidar. Bak muvugal ke 1472, poki artlakira va vofa widava, poke Smolensk mulufter.

## Vestasik va India
Vaxe Afanasi Nikitin, ar vestasik van India al koyad, dum Marco Polo vestasik ke XIII-eafa decemda is 
Nicolò de Conti italiaf vestasik is Fernão Mendes Pinto portugalik is François Pyrard francaf totasik is Jean-Baptiste Tavernier tan taneaf francik kazayas do India.